Msimanga gereed vir mosie van wantroue | Maroela Media
Msimanga gereed vir mosie van wantroue
Solly Msimanga, burgemeester van die Tshwane-metro, het gesê hy laat hom nie afskrik deur mosies van wantroue deur sy koalisievennoot, die EFF, en die opposisie-ANC nie.
'n Mosie van wantroue van die ANC en EFF staar Msimanga Donderdag in die gesig wat tot gevolg kan hê dat hy ook as DA-burgemeester verwyder word soos Athol Trollip wat vroeër die week as burgemeester van die Nelson Mandelabaai-metro verwyder is.
"Die inwoners van Tshwane het 'n mandaat aan die DA en ander opposisiepartye gegee om 'n koalisieregering te vorm om die stad beter te regeer en gehaltedienste aan inwoners te lewer. Die ANC het niks meer as 'n rekord van swak regering en korrupsie om te wys vir hul regering van Tshwane nie," het Msimanga gesê.
"Indien die EFF besluit om met die ANC saam te sweer in die mosie van wantroue sal dit duidelik wys dat hulle korrupsie ondersteun."
Volgens Msimanga laat hy hom egter nie afskrik deur die idee van 'n mosie van wantroue nie. "Ek sal dit die hoof bied soos ek ander uitdagings in die verlede moes hanteer. Ek sal dit wat verkeerd is, ontbloot en daadwerklik optree sonder vrees of gunsbetoning. Terwyl die ANC en EFF probeer om die wettige en demokraties gevestigde regerings in ons metro te destabiliseer, sal ons voortgaan om tasbare verandering vir die mense van Tshwane te bring."
Die ANC het intussen bekend gemaak hy wil hê sy streeksvoorsitter, Kgosi Maepa, moet as burgemeester van die Tshwane-metro by Msimanga oorneem.
Maepa het versoek dat die mosie van wantroue deur middel van 'n geheime stemming moet plaasvind.
"Ons versoek die politieke partye in die raad om volgens hul gewete te stem en die burgemeester van sy amp te onthef aangesien daar nou al bo enige redelike twyfel bewys is dat hy aan die stuur van 'n korrupte administrasie is."
Maepa het gesê Julius Malema, leier van die EFF, ondersteun ook die mosie van wantroue in Msimanga.
"Daar is 214 raadslede in Tshwane. Die DA het 93 raadslede, die ANC 89 raadslede en die EFF het 25 raadslede. As jy die berekeninge maak, sal jy besef wat Donderdag gaan gebeur indien die DA alleen is en al die ander partye saamstem."
Video: Polisie ondersoek onderonsie tussen Clicks-klante
Steinhoff: Jooste gaan nie vandag getuig
Daar is iets wat my verbaas! Die ANC kon jare lank net opmors en korrupsie pleeg sonder om uit die kussings gelig te word in die wyke en landswyd . Na een of twee aantygings en skynbaar sonder klinkbare bewyse word die DA uitgestem en die stadsrade verander. Dit tussen munisipale verkiesings? Die EFF se oorlopery is dalk net weer 'n bewys van die gerugte dat dit eintlik 'n deel van die ANC is. Ek ondersteun nie enige van die partye nie en staan verbaas dat politici sonder die goedkeuring van hulle ondersteuners net doen wat hulle wil.
Ja nee, ons het nou die ware kleure van die EFF gesien, as ons dit nie lank reeds besef het nie. Hulle is die arrogante ouens in hierdie prentjie, nie mr Solly nie. Hulle is so irrelivant in die huidige politiek met zuma uit die pad, dat hulle nou vyande wil maak met enigiemand wat net bietjie van hulle verskil of hulle nie op hulle erestoeltjie wil sit nie. Siek spul.
Jy sien nou ne Solly, kom ek vertel vir jou hoe dit is. Dit is duidelik dat julle geen seggenskap of autoriteit het oor Tshwane munispaliteit nie. So is die verkeersligte in 'n baie bedenklike toestand en kom ek in die laaste twee weke weer gereeld laat by die werk aan en is ek en my baas aanmekaar. Ek verstaan dat julle veg met die muni en sy anc kades maar jy moet mooi verstaan, in my klein wereldjie wil ek net he waarvoor ek betaal sodat my lewe makliker kan wees. Jy kan dit nie vir my gee nie.… Lees meer »
Weer eens die ANC en de EFF kan nie heers die land regeer nie, net alles opfoeter in ons eens pragtige land.